Europos Parlamento ir Tarybos direktyva 96/56/EB
1996 m. rugsėjo 3 d.
iš dalies keičianti Direktyvą 67/548/EEB dėl įstatymų ir kitų teisės aktų, reglamentuojančių pavojingų medžiagų klasifikavimą, pakavimą ir ženklinimą etiketėmis, suderinimo
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 100a straipsnį,
atsižvelgdami į Komisijos pasiūlymą [1],
atsižvelgdami į Ekonomikos ir socialinių reikalų komiteto nuomonę [2],
laikydamiesi Sutarties 189b straipsnyje nustatytos tvarkos [3],
kadangi 1967 m. birželio 27 d. Tarybos direktyvos 67/548/EEB dėl įstatymų ir kitų teisės aktų, reglamentuojančių pavojingų medžiagų klasifikavimą, pakavimą ir ženklinimą etiketėmis, suderinimo [4] tam tikrose nuostatose vartojama santrumpa "EEB";
kadangi Europos Sąjungos sutarties G straipsnis terminą "Europos ekonominė bendrija" pakeitė terminu "Europos bendrija"; kadangi dėl to minėtose nuostatose santrumpą "EEB" reikėtų pakeisti santrumpa "EB";
kadangi vis dėlto ūkio subjektai paprastai laiko dideles etikečių atsargas; kadangi tam tikros pavojingos medžiagos su galiojančiomis etiketėmis, turinčiomis santrumpą "EEB", prieš patekdamos į rinką, gali būti palyginti ilgai laikomos sandėliuose gamybos vietose; kadangi dėl tokio santrumpos pakeitimo tiems ūkio subjektams gali atsirasti papildomų išlaidų; kadangi dėl to reikėtų nustatyti pagrįstą laikotarpį, per kurį pavojingos medžiagos, kurių etiketės turi "EEB numerį" ir yra žymimos žodžiais "EEB etiketė", dar galėtų būti pateikiamos rinkai;
kadangi atitinkamai turėtų būti iš dalies pakeista Direktyva 67/548/EEB,
PRIĖMĖ ŠIĄ DIREKTYVĄ:
1 straipsnis
Direktyva 67/548/EEB iš dalies keičiama taip:
a) 21 straipsnio 2 dalyje terminas "EEB numeris" pakeičiamas terminu "EB numeris";
b) 23 straipsnio 2 dalies f punkte terminas "EEB numeris" pakeičiamas terminu "EB numeris", o terminas "EEB etiketė" - terminu "EB etiketė".
Tačiau valstybės narės leidžia pateikti rinkai medžiagas, kurių etiketėse yra "EEB numeris" ir žodžiai "EEB etiketė", iki 2000 m. gruodžio 31 d.
2 straipsnis
Valstybės narės priima įstatymus ir kitus teisės aktus, kurie, įsigalioję ne vėliau kaip iki 1998 m. birželio 1 d., įgyvendina šią direktyvą. Apie tai jos nedelsdamos praneša Komisijai.
Valstybės narės, priimdamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3 straipsnis
Ši direktyva įsigalioja trečią dieną po jos paskelbimo Europos Bendrijų oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 1996 m. rugsėjo 3 d.